Pola (καταδρομικό)

Το ***Pola*** ήταν ιταλικό βαρύ καταδρομικό, το τρίτο της κλάσης *[[καταδρομικό κλάσης Zara|Zara]]*. Ναυπηγήθηκε στο ναυπηγείο Odero-Terni-Orlando στο Λιβόρνο στις αρχές της δεκαετίας του 1930 και εντάχθηκε στη δύναμη του Ιταλικού Βασιλικού Ναυτικού (*Regia Marina*) το 1932. Είχε κατασκευαστεί σαν ναυαρχίδα και είχε μεγαλύτερο πύργο και γέφυρα από τα αδελφά πλοία, προκειμένου να καλύπτει της ανάγκες ενός ναυάρχου και του επιτελείου του. Όπως και τα άλλα πλοία της κλάσης του, είχε οπλισμό αποτελούμενο από οκτώ πυροβόλα των 203&nbsp;mm και μέγιστη ταχύτητα 32&nbsp;kn.

Το καταδρομικό συμμετείχε σε αρκετές επιχειρήσεις στην αρχή του Β΄ Παγκοσμίου Πολέμου. Ήταν η ναυαρχίδα της 2ης&nbsp;Μοίρας και επικεφαλής της στις ναυμαχίες της Καλαβρίας και του Cape Spartivento τον Ιούνιο και τον Νοέμβριο του 1940. Έπειτα διατέθηκε στην 3η&nbsp;Μεραρχία μαζί με τα άλλα τρία σκάφη της κλάσης του. Συμμετείχε στη ναυμαχία του Ταινάρου στα τέλη Μαρτίου&nbsp;1941 κατά τη διάρκεια της οποίας ακινητοποιήθηκε έπειτα από αεροπορική επίθεση των Βρετανών. Τις πρώτες πρωινές ώρες της 29ης&nbsp;Μαΐου, έπειτα από συμπλοκή με τον Βρετανικό Στόλο της Μεσογείου, το *Pola* βυθίστηκε όπως επίσης και τα καταδρομικά *[[Zara (καταδρομικό)|Zara]]*, *[[Fiume (καταδρομικό)|Fiume]]* και δύο αντιτορπιλικά.

## Περιγραφή

Το *Pola* είχε μήκος 182,8&nbsp;m, πλάτος 20,62&nbsp;m και βύθισμα 7,2&nbsp;m. Το εκτόπισμα ήταν 13.944&nbsp;LT με πλήρες φορτίο. Προωθούνταν από δύο ατμοστρόβιλους Parsons, που απέδιδαν έως και 95000&nbsp;shp και είχε μέγιστη ταχύτητα 32&nbsp;kn. Το πλήρωμα αποτελούνταν από 841 αξιωματικούς και ναύτες. Σχεδιάστηκε σαν ναυαρχίδα και είχε μεγαλύτερη εμπρόσθια υπερκατασκευή σε σχέση με τα άλλα πλοία της κλάσης του.

Η κύρια θωρακισμένη ζώνη του ήταν πάχους 150&nbsp;mm στο μέσο του πλοίου, ενώ η θωράκιση του καταστρώματος ήταν πάχους 70&nbsp;mm στο κεντρικό μέρος του πλοίου και μόνο 20&nbsp;mm στην πλώρη και την πρύμνη. Οι πύργοι των κύριων πυροβόλων και η γέφυρα του πλοίου είχαν πλευρές με θωράκιση πάχους 150&nbsp;mm.

Ο κύριος οπλισμός αποτελούνταν από οκτώ πυροβόλα των 203&nbsp;mm, τοποθετημένα ανά δύο σε τέσσερις πύργους, δύο στην πλώρη και δύο στην πρύμνη. Ο αντιαεροπορικός οπλισμός αποτελούνταν από 16&nbsp;πυροβόλα των 100&nbsp;mm τοποθετημένα σε ζεύγη, οκτώ πολυβόλα των 12,7&nbsp;mm επίσης σε ζεύγη, καθώς και τέσσερα πυροβόλα των 40&nbsp;mm. Το καταδρομικό μετέφερε επίσης δύο αναγνωριστικά υδροπλάνα IMAM Ro.43, τα οποία εκτοξεύονταν με καταπέλτη.

Ο δευτερεύων οπλισμός άλλαξε τα επόμενα χρόνια: Δύο από τα πυροβόλα των 100&nbsp;mm καθώς και όλα τα όπλα των 40&nbsp;mm και 12,7&nbsp;mm αντικαταστάθηκαν στα τέλη της δεκαετίας του 1930 από οκτώ πυροβόλα των 37&nbsp;mm και άλλα τόσα πολυβόλα των 13,2&nbsp;mm. Δύο ακόμα πυροβόλα των 120&nbsp;mm προστέθηκαν το 1940.

## Επιχειρησιακή ιστορία

Το πλοίο πήρε το όνομα του από την ομώνυμη πόλη Πούλα (ιταλ. *Pola*) που προσαρτήθηκε στην Ιταλία μετά το τέλος του Πρώτου Παγκοσμίου Πολέμου. Ναυπηγήθηκε στο ναυπηγείο Odero-Terni-Orlando στο Λιβόρνο. Οι εργασίες ξεκίνησαν στις 17&nbsp;Μαρτίου 1931 και το πλοίο καθελκύστηκε στις 5&nbsp;Δεκεμβρίου του ίδιου έτους. Ολοκληρώθηκε ταχύτατα, και ένα μόλις χρόνο μετά εντάχθηκε στη δύναμη του Ιταλικού Βασιλικού Ναυτικού. Στη μεγάλη ναυτική επιθεώρηση, που έλαβε χώρα στον κόλπο της Νάπολης στις 7&nbsp;Ιουλίου 1933, στο *Pola* επέβαινε ο ηγέτης της φασιστικής Ιταλίας, Μπενίτο Μουσολίνι. Στις 29&nbsp;Ιουλίου 1934, δόθηκε στο πλοίο η πολεμική του σημαία, σε τελετή στην Πούλα. Την 3η&nbsp;Σεπτεμβρίου 1936, άφησε τον λιμένα της Γκαέτα,με προορισμό τα ισπανικά νερά. Ενεπλάκη στον Ισπανικό Εμφύλιο, συμμετέχοντας στη δύναμη επιβολής της ζώνης μη επέμβασης. Από τις 10&nbsp;Σεπτεμβρίου μέχρι τις 3&nbsp;Οκτωβρίου παρέμεινε στον λιμένα της Πάλμα ντε Μαγιόρκα,για να προστατέψει τα ιταλικά συμφέροντα στην περιοχή. Επέστρεψε στην Γκαέτα στις 4&nbsp;Οκτωβρίου.

Το *Pola*, με επιβαίνοντες τον Μουσολίνι και τον πρίγκηπα Luigi Amedeo, δούκα της Σαβοΐας-Αόστα επισκέφθηκε από τις 10 ως τις 12 Μαρτίου 1937 την ιταλοκρατούμενη Λιβύη. Στις 7&nbsp;Ιουνίου συμμετείχε στη ναυτική επιθεώρηση που πραγματοποιήθηκε στον κόλπο της Νάπολης προς τιμήν του Γερμανού στρατάρχη Βέρνερ φον Μπλόμπεργκ. Συμμετείχε, επίσης, στη μεγάλη ναυτική επιθεώρηση που έγινε στις 5&nbsp;Μαΐου 1938 στα πλαίσια της επίσημης επίσκεψης του Αδόλφου Χίτλερ. Στις 7&nbsp;Μαρτίου 1939 το *Pola* και τα αδελφά του πλοία απέπλευσαν από τον ναύσταθμο του Τάραντα με σκοπό να αναχαιτίσουν ναυτική δύναμη των Ισπανών Δημοκρατικών, αποτελούμενη από τρία καταδρομικά και οκτώ αντιτορπιλικά, που επιχειρούσαν να φτάσουν στη Μαύρη Θάλασσα. Τα ιταλικά πλοία είχαν εντολή να μην ανοίξουν πυρ αλλά να εξαναγκάσουν τα ισπανικά να ελλιμενιστούν στην Αυγούστα της Σικελίας. Ο Ισπανός διοικητής αρνήθηκε και αντί αυτού οδήγησε τη δύναμη του για ελλιμενισμό στην Μπιζέρτα της γαλλικής Τυνησίας.

Από τις 7 ως τις 9&nbsp;Απριλίου το * Pola* παρείχε υποστήριξη στις ιταλικές δυνάμεις που αποβιβάστηκαν και κατέλαβαν την Αλβανία.

### Β΄ Παγκόσμιος Πόλεμος
Με την είσοδο της Ιταλίας στον Δεύτερο Παγκόσμιο Πόλεμο στις 10&nbsp;Ιουνίου 1940, το *Pola* έγινε ναυαρχίδα του διοικητή της 2ης Μοίρας, ναυάρχου, Ρικάρντο Παλαντίνι (Riccardo Paladini). Στην εν λόγω δύναμη περιλαμβάνονταν 17 αντιτορπιλικά, η 2η Μεραρχία που είχε τα τρία βαρέα καταδρομικά κλάσης ''Trento'' και η 7η Μεραρχία που είχε τρία ελαφρά καταδρομικά. Η πρώτη πολεμική αποστολή του ήταν να καλύψει ομάδα ναρκοθέτιδων τη νύχτα 10/11 Ιουνίου. Ανεφοδιάστηκε με καύσιμα στη Μεσσήνη και αναχώρησε στις 12 Ιουνίου, μαζί με την υπόλοιπη δύναμη της 2ης και της 1ης Μοίρας, προς αντιμετώπιση βρετανικών επιθέσεων στις ιταλικές θέσεις στη Λιβύη. Στις 6 Ιουλίου η 2η Μοίρα ανέλαβε την συνοδεία νηοπομπής που κατευθύνονταν στη Βόρεια Αφρική. Την επομένη ιταλικά αναγνωριστικά ανέφεραν την άφιξη βρετανικών καταδρομικών στη Μάλτα. Η Ανώτατη Ναυτική Διοίκηση (*Supermarina*) διέταξε καταδρομικά και αντιτορπιλικά της 1ης Μοίρας να ενισχύσουν τη δύναμη προστασίας της νηοπομπής. Τα θωρηκτά *[[Conte di Cavour (θωρηκτό)|Conte di Cavour]]* και *[[Giulio Cesare (θωρηκτό)|Giulio Cesare]]* παρείχαν κάλυψη από απόσταση. Δύο ημέρες αργότερα τα θωρηκτά ενεπλάκησαν για σύντομο χρονικό διάστημα με τον Βρετανικό Στόλο της Μεσογείου, χωρίς αποτέλεσμα, ανοιχτά της Καλαβρίας. Κατά τη διάρκεια της αποστολής συνοδείας το *Pola* ενεπλάκη με βρετανικά καταδρομικά, όμως καμιά από τις δύο πλευρές δεν κατάφερε να πλήξει τον αντίπαλο. Την 30ή Ιουλίου και την 1η Αυγούστου το *Pola* καθώς και τα καταδρομικά *[[Trento (καταδρομικό)|Trento]]* και *[[Gorizia (καταδρομικό)|Gorizia]],* συνόδευσαν άλλη νηοπομπή με προορισμό τη Λιβύη. Στις 16&nbsp;Αυγούστου πραγματοποιήθηκε εκπαίδευση με πραγματικά πυρά ανοιχτά της Νάπολης και στα τέλη του μήνα μεταφέρθηκε από τη Νάπολη στον Τάραντα.

Στα τέλη του Σεπτέμβρη, ο ιταλικός στόλος, συμπεριλαμβανομένου του *Pola*, επιχείρησε να αναχαιτίσει βρετανική νηοπομπή που απέπλευσε από την Αλεξάνδρεια με προορισμό τη Μάλτα, χωρίς όμως να εντοπίσει βρετανικά πλοία. Το καταδρομικό βρίσκονταν στον Τάραντα όταν οι Βρετανοί επιτέθηκαν στον ναύσταθμο τη νύχτα 11/12&nbsp;Νοεμβρίου αλλά δεν επλήγη. Όλος ο στόλος απέπλευσε, την επομένη, με προορισμό τον ασφαλέστερο λιμένα της Νάπολης.

Η απόπειρα των Ιταλών να αναχαιτίσουν μια ακόμα βρετανική νηοπομπή στα τέλη Νοεμβρίου οδήγησε στη ναυμαχία του Spartivento. Ο ιταλικός στόλος απέπλευσε στις 26&nbsp;Νοεμβρίου και ενώ κατευθύνονταν προς τον βρετανικό, το *Pola* και το θωρηκτό *[[Vittorio Veneto (θωρηκτό)|Vittorio Veneto]]* δέχθηκαν την επίθεση των τορπιλοπλάνων Swordfish του αεροπλανοφόρου *[[HMS Ark Royal (91)|HMS Ark Royal]]*, καταφέρνοντας να αποφύγουν τις τορπίλες. Οι δύο στόλοι συγκρούστηκαν για μία ώρα περίπου. Κατά τη διάρκεια της σύντομης εμπλοκής το *Pola* έπληξε δύο φορές το καταδρομικό *[[HMS Berwick (65)|HMS Berwick]],* με αποτέλεσμα να τεθεί εκτός μάχης ένας από τους κύριους πύργους του. Ο ναύαρχος Καμπιόνι (Campioni) εσφαλμένα επέλεξε να απεμπλακεί, διότι νόμιζε ότι αντιμετώπιζε ισχυρότερη βρετανική δύναμη, λόγω των ανεπαρκών πληροφοριών που του έδωσαν τα αναγνωριστικά

Ο στόλος αναδιοργανώθηκε στις 9&nbsp;Δεκεμβρίου και το *Pola* μαζί με τα άλλα τρία πλοία της κλάσης του εντάχθηκαν στην 3η&nbsp;Μεραρχία της 1ης&nbsp;Μοίρας που διοικούνταν τον ναύαρχο Angelo Iachino. Βρετανική αεροπορική επιδρομή της 14ης&nbsp;Δεκεμβρίου στη Νάπολη προκάλεσε κάποιες αβαρίες στο πλοίο. Μπήκε σε δεξαμενισμό στις 16 του μήνα και παρέμεινε για επισκευές μέχρι την 7η&nbsp;Φεβρουαρίου 1941. Επέστρεψε στον Τάραντα στις 13&nbsp;Φεβρουαρίου και πραγματοποίησε εκτεταμένες ασκήσεις από τις 11 μέχρι τις 17&nbsp;Μαρτίου. Επίσης έγινε εκπαιδευτική άσκηση τη νύχτα 23/24&nbsp;Μαρτίου.

#### Ναυμαχία του Ταινάρου

Ο ιταλικός στόλος αποπειράθηκε να αναχαιτίσει βρετανική νηοπομπή νότια της Κρήτης στα τέλη Μαρτίου. Η επιχείρηση είχε σαν αποτέλεσμα τη σύγκρουση με τον βρετανικό στόλο, στο διάστημα 27-29&nbsp;Μαρτίου. Το μεγαλύτερο μέρος της ημέρας το *Pola* και η υπόλοιπη 3η&nbsp;Μεραρχία δεν ενεπλάκησαν άμεσα, γιατί βρίσκονταν στην απομακρυσμένη, από τα βρετανικά πλοία, πλευρά της ιταλικής παράταξης. Το *Vittorio Veneto* τορπιλίστηκε από αεροσκάφη του αεροπλανοφόρου *[[HMS Formidable (67)|HMS Formidable]]* και αναγκάστηκε να αποσυρθεί, με την 3η&nbsp;Μεραρχία να δρα σαν δύναμη προκαλύψεως σε περίπτωση άλλης βρετανικής επίθεσης. Δεύτερη αεροπορική επίθεση των Βρετανών δεν εντόπισε το θωρηκτό αλλά κατά τη διάρκειά της επλήγη με μια τορπίλη το *Pola*. Μέσα στη σύγχυση της μάχης το καταδρομικό παραλίγο να συγκρουστεί με το *Fiume* και αναγκάστηκε να σταματήσει για να το αποφύγει, με αποτέλεσμα να μην μπορέσει την κρίσιμη στιγμή να κάνει ελιγμούς για να αποφύγει την τορπίλη. Η ζημιά από τον τορπιλισμό ήταν πολύ σοβαρή: τρία διαμερίσματα γέμισαν νερό, πέντε λέβητες και η κύρια γραμμή τροφοδοσίας των ατμοστροβίλων με ατμό αχρηστεύθηκαν, με αποτέλεσμα το πλοίο να ακινητοποιηθεί.

Ο Lachino δεν έμαθε για την κατάσταση στο *Pola* μέχρι τις 20:10 της 28ης&nbsp;Μαρτίου. Μόλις πληροφορήθηκε τι συνέβη διέταξε το *Fiume*, το *Zara* και τέσσερα αντιτορπιλικά να καλύψουν το *Pola*. Εκείνη την ώρα περίπου, το βρετανικό καταδρομικό *[[HMS Orion (85)|HMS Orion]]* εντόπισε με το ραντάρ του το *Pola* και ανέφερε τη θέση του. Ο βρετανικός στόλος, κύρια δύναμη του οποίου αποτελούσαν τα θωρηκτά *[[HMS Valiant (1914)|HMS Valiant]]*, *[[HMS Warspite (03)|HMS Warspite]]* και *[[HMS Barham (04)|HMS Barham]]*, απείχε μόλις 50 ναυτικά μίλια από το *Pola*. Τα βρετανικά πλοία, καθοδηγούμενα από ραντάρ, πλησίασαν τα ιταλικά. Στις 22:10 το *Pola* απείχε μόλις 6 ναυτικά μίλια από το HMS *Valiant*. Οι οπτήρες του ιταλικού καταδρομικού είδαν τα εχθρικά πλοία αλλά νόμιζαν ότι ήταν δικά τους σκάφη και έριξαν κόκκινη φωτοβολίδα για να τα καθοδηγήσουν. Σχεδόν 20 λεπτά αργότερα, οι Βρετανοί φώτισαν το *Zara* και λίγο αργότερα το *Fiume* με τους προβολείς τους και τα θωρηκτά τα τίναξαν στον αέρα, όπως και δύο ιταλικά αντιτορπιλικά, από πολύ μικρή απόσταση.

Το *Pola* αρχικά δεν ενεπλάκη, όμως ο πλοίαρχος του, υποθέτοντας ότι θα είναι ο επόμενος στόχος των βρετανικών θωρηκτών, διέταξε την εγκατάλειψη και αυτοβύθιση του πλοίου. Περίπου δέκα λεπτά αργότερα το αντιτορπιλικό *HMS Havock* εντόπισε το ακινητοποιημένο *Pola* στο σκοτάδι. Στολίσκος βρετανικών αντιτορπιλικών έσπευσε στο σημείο, εντόπισε πρώτα το εγκαταλελειμμένο *Zara* -που επέπλεε ακόμα- και το *HMS Jervis* το τορπίλισε. Αφού συνέλεξαν ναυαγούς τα αντιτορπιλικά συναντήθηκαν με το *[[HMS Havock (H43)|HMS Havock]]* και ετοιμάστηκε ομάδα ναυτών που θα επιβιβάζονταν και θα καταλάμβανε το *Pola*. Το μεγαλύτερο μέρος του πληρώματος του ιταλικού καταδρομικού είχε ήδη πηδήξει στη θάλασσα και όσοι είχαν απομείνει ήταν έτοιμοι να παραδοθούν. Οι 23&nbsp;αξιωματικοί και οι 236&nbsp;ναύτες που επέβαιναν ακόμα στο *Pola* επιβιβάστηκαν στο αντιτορπιλικό *[[HMS Jervis]]*. Στη συνέχεια το *[[HMS Nubian (F36)|HMS Nubian]]* τορπίλισε το καταδρομικό ενώ το *Jervis* το φώτιζε με τους προβολείς του. Οι αποθήκες οπλισμού του *Pola* εξερράγησαν και το πλοίο βυθίστηκε στις 4:03 της 29ης&nbsp;Μαρτίου. Χάθηκαν 328 άνδρες. Το *Pola* επισήμως διαγράφηκε από τη δύναμη του ναυτικού στις 18&nbsp;Οκτωβρίου 1946.

## Παραπομπές


## Πηγές
* 
* 
* 
* 
* 
*
* 
* 
* 

## Εξωτερικοί σύνδεσμοι
* 

Κατηγορία:Καταδρομικά κλάσης Zara
Κατηγορία:Ιταλικά καταδρομικά του Β΄ Παγκοσμίου Πολέμου